Άγιος Νικόλαος, 31/1/2023

ΠΡΟΣ: 1.Κέντρο Κοινωνικής Πρόνοιας

Περιφέρειας Κρήτης

2. Διεύθυνση Θεραπευτηρίου

 Χρονίων Παθήσεων Λασιθίου

(Παράρτημα Α.Μ.Ε.Α Λασιθίου)

### ΚΟΙΝ: 1.Σύλλογος Α.Μ.Ε.Α Αγ. Νικολάου

### 2. Υπηρεσία Κοινωνικής Πρόνοιας & Υγείας

### Δήμου Αγ. Νικολάου

Αξιότιμοι κύριοι,

ονομάζομαι Ελένη Φαζού – Κουργιαντάκη, μητέρα της Μαρίας Κουργιαντάκη μίας κοπέλας Α.Μ.Ε.Α., 45 ετών με νοητική υστέρηση.

Με την παρούσα επιστολή μου επιθυμώ να εκφράσω τον έντονο προβληματισμό μου για τη διακοπή των εργαστηρίων απασχόλησης και κατάρτισης για τα ενήλικα παιδιά Α.Μ.Ε.Α της περιοχής μας όπως αυτά λειτουργούσαν στο Θεραπευτήριο Χρονίων Παθήσεων Λασιθίου έως και την προ-covid εποχή (Φεβρουάριος 2020). Δυστυχώς, ενώ σε άλλα κέντρα τα εργαστήρια αυτά έχουν επαναλειτουργήσει, το συγκεκριμένο πρόγραμμα στο δικό μας Ίδρυμα έχει ‘’παγώσει’’ κρατώντας εγκλωβισμένα μέσα στα σπίτια τόσο τα παιδιά μας όσο και εμάς τους γονείς. Επειδή απευθύνομαι σε ειδικούς της κοινωνικής πρόνοιας και υγείας αντιλαμβάνεστε τι επιπτώσεις έχει αυτό στην ψυχική υγεία των παιδιών μας με ό,τι αυτό συνεπάγεται για τις δυσκολίες πια της καθημερινότητάς μας.

 Ζητώ να με ενημερώσετε εγγράφως ως αρμόδιοι φορείς τους λόγους για τους οποίους το παράρτημα έκλεισε τα εργαστήρια.

* Αν υπάρχει σχετική εγκύκλιος να κοινοποιηθεί.
* Αν υπάρχει έλλειψη προσωπικού, σε ποιες ενέργειες έχετε επέλθει προς κάλυψη των απαιτούμενων εργασιακών θέσεων.
* Αν θεωρείτε ότι δε συμπληρώνεται αριθμός ατόμων ΑΜΕΑ να γνωστοποιηθεί ώστε να συγκεντρωθούν επισήμως πλέον οι ενδιαφερόμενες οικογένειες.

Σας παραθέτω κείμενο όπως αναρτάται έως και σήμερα, 31/1/2023 στην επίσημη ιστοσελίδα σας (<http://www.pronoianet.gr/parartima-amea-lasithioy/symmetochi-se-diktya-amp-programmata/>) και ζητώ να επιβεβαιώσετε την ισχύ των αναφερομένων του.

‘’Σήμερα, (το Παράρτημα) υλοποιεί ενέργειες:

………..

* Κατάρτισης σε εργαστήρια ραπτικής – κεντητικής, σίτισης, μικροτεχνίες και Η/Υ.

Στα παραπάνω τμήματα των Εργαστηρίων, συμμετέχουν άτομα από το Παράρτημα, καθώς και άτομα που κατοικούν στην ευρύτερη περιοχή του Αγίου Νικολάου.’’

Με εκτίμηση,

Ελένη Φαζού – Κουργιαντάκη.